**MEMO** *Ametkondlikuks kasutamiseks*

**Kellele**: Ühtekuuluvuspoliitika rakenduskava seirekomisjon

**Kellelt**: Triin Tomingas, Rahandusministeerium riigieelarve osakonna välisvahendite talituse juht, seirekomisjoni aseesimees (triin.tomingas@fin.ee).

**Kuupäev**: 08.08.2023

**Päevakord:**

1. „Ühtekuuluvuspoliitika fondide rakenduskava 2014-2020“ muudatuse kinnitamine

Päevakorrapunkti sisu:

**Septembris 2023 on viimane võimalus teha muudatusi Ühtekuuluvuspoliitika fondide 2014-2020 rakenduskavas. Rahandusministeerium on ette valmistanud ja Euroopa Komisjoniga mitteametlikult kooskõlastanud muudatusettepaneku, mis võimaldab 15. suuna ERF REACT-EU vahendeid kasutada täies mahus ning Eestile soodsamatel tingimustel. Muudatusettepanek vajab seirekomisoni kooskõlastust ning seejärel Vabariigi Valitsuse heakskiitu. Peale seda esitatakse ettepanek ametlikult Euroopa Komisjonile.**

ERF REACT-EU on loodud COVID-kriisist väljumiseks ja Euroopa Liidu majanduse ümberkujundamiseks roheliseks, digitaalseks ja vastupidavaks. Eesti on selle eelarve ulatuses otsustanud teha kaht tüüpi investeeringuid: esiteks rahastada haiglavõrgu, tervisekeskuste ja hooldekodude investeeringuid (valmisoleku suurendamine, isolatsioonipalatid), vaktsineerimist ja COVID teadusuuringuid, kus kogu kulu tehakse 100% ulatuses Euroopa Liidu toetusega. Teise suurema plokina toetatakse majanduse taastumist ja kortermajade rekonstrueerimist, kus ettevõtted ja korteriühistud panustavad ka omafinantseeringuga. Kinnitatud rakenduskavas on 15. suuna EL toetuse osakaal kogukuludest keskmiselt 75,57%.

Kiirelt muutuvad majanduslikud olud on põhjustanud ehitushindade kallinemise, mistõttu on vajalik haiglavõrgu investeeringute mahtu oluliselt suurendada. Samal ajal on katkestatud mitmeid ettevõtlusele suunatud projekte: hinnatõus, sõja mõjud ja üldine ebakindlus on oluliselt vähendanud ettevõtete valmisolekut arendustegevustesse investeerida; korterelamute rekonstrueerimisel oli päikesepaneelide toetuse taotlemise vastu huvi vähene eelkõige põhjusel, et sarnastel tingimustel pakuti toetust ka teistest finantsallikatest, kus tähtajad tööde teostamiseks said olla pikemad. Tekkinud oludes on vajalik suunata ettevõtluse ja korterelamute projektide katkestamise tõttu vabanenud toetus haiglate investeeringute kallinemise katteks, et toetusraha kasutamata ei jääks, kuid sel juhul tuleb rakenduskava muudatusega kinnitada, et Eesti ettevõtete omafinantseering toetatud projektidele väheneb 13,9 mln euro võrra.

Muudatuste tagajärjel suureneb 15. suuna „COVID-19 kriisiga võitlemine“ EL toetuse keskmine osakaal kogukuludest 75,57%-lt 80,08%-ni.

|  |  |  |  |
| --- | --- | --- | --- |
|   | **Kehtiv eelarve** | **Muudatus** | **Uus eelarve** |
|   | EL toetus | Eesti panus | EL toetus | Eesti panus | EL toetus | Eesti panus |
| COVID-19 kriisiks valmisolek ja investeeringud haiglavõrgu jätkusuutlikkusse | 12 600 000  | 0  | 5 010 583  | 0  | 17 610 583  | 0  |
| Üldhooldusteenuse kohandamine nakkushaiguste leviku tõkestamiseks | 9 000 000  | 0  | 500 000  | 0  | 9 500 000  | 0  |
| Tervishoiuteenuste kättesaadavuse ja kvaliteedi parandamine  | 29 640 000  | 0  | 4 685 986  | 397 801  | 34 325 986  | 397 801  |
| Turismisektori elavdamise programm | 17 650 710  | 4 412 678  | -3 616 569  | -904 042  | 14 034 141  | 3 508 636  |
| Ettevõtjate tootearenduse toetus, ettevõtja arenguprogramm ja rakendusuuringute programm | 28 000 000  | 7 000 000  | -2 080 000  | -520 000  | 25 920 000  | 5 960 000  |
| Korterelamute rekonstrueerimise toetamine | 31 250 000  | 48 878 205  | -4 500 000  | -12 878 205  | 26 750 000  | 36 000 000  |
| **15. suund kokku** | **128 140 710**  | **60 290 883**  | **0**  | **-13 904 446**  | **128 140 710**  | **45 866 437**  |
| 15. suuna toetuse määr  | **75,57%** |   |   |   | **80,08%** |   |

Seoses eelarvemuudatustega korrigeeritakse ka 15. suuna tegevuste kliimapanuse arvestust ning kahe väljundnäitaja sihttaset:

* Näitaja „Üksused, mida toetatakse võitluses COVID-19 pandeemiaga“ sihttase suureneb seoses isolatsioonipalatite täiendava taotlusvooruga 133-lt 140-le (+7 ühiku võrra);
* Näitaja „Rekonstrueeritud hoonete pindala (m²)“ sihttase väheneb korterelamute rekonstrueerimiseks kavandatud vahendite ümbersuunamise tõttu 307 000 m²-lt 262 792 m²-le (-14,4% võrra).
* 15. suuna kliimapanus väheneb ca 1% võrra 53 175 000 eurolt 50 609 813 eurole.

Muudatused on mitteametlikult läbi räägitud Euroopa Komisjoniga.

**OTSUSE PROJEKT:** kiita heaks „Ühtekuuluvuspoliitika fondide rakenduskava 2014-2020“ muudatus ning Rahandusministeeriumil valmistada ette materjalide esitamine Vabariigi Valitsuse istungile.

Lisad:

1. Lisa 1 „Ühtekuuluvuspoliitika fondide rakenduskava 2014-2020“ muudatustega versioon